b'\n_START_ARTICLE_\nArzenov trioksid\n_START_SECTION_\nZgodovina\n_START_PARAGRAPH_\nArzenik se je \xc5\xbee v zgodovini uporabljal kot strup. V pozni antiki je bil naj\xc4\x8de\xc5\xa1\xc4\x8de uporabljan strup sploh. Znano je na primer, da so arzenik uporabljali \xc4\x8dlani zloglasne plemi\xc5\xa1ke dru\xc5\xbeine Borgia za zastrupljanje sovra\xc5\xbenikov._NEWLINE_Stoletja arzenika kemi\xc4\x8dno niso znali dokazovati in so zato morilcu ob ustrezno uporabljenem odmerku do 16. stoletja le ste\xc5\xbeka dokazali krivdo. \xc5\xa0e okoli leta 1840 je bilo v okoli 90-95\xc2\xa0% primerov zastrupitev povezanih z arzenikom. Po uvedbi Marshovega testa leta 1836, s katerim so dokazovali prisotnost arzenika pri \xc5\xbertvah, je uporaba tega strupa za\xc4\x8dela upadati._NEWLINE_Kljub njegovi stupenosti je bil arzenik uporabljen za terapevtske namene ve\xc4\x8d kot 2.400 let. Raztopina arzenika na bazi kalijevega bikarbonata se je uporabljala za empiri\xc4\x8dne raziskave zdravljenja razli\xc4\x8dnih bolezni. V 30-ih letih 20. stoletja je bilo objavljeno, da je arzenik u\xc4\x8dinkovit pri zdravljenju akutne mielogene levkemije.\n_START_SECTION_\nNahajanje\n_START_PARAGRAPH_\nArzenov trioksid nastaja pri gorenju arzena v zraku. Kot mineral se v naravi nahaja v kubi\xc4\x8dni ali monoklinski kristalni obliki.\n_START_SECTION_\nLastnosti\n_START_PARAGRAPH_\nArzenov trioksid je pra\xc5\xa1kasta, belkasta snov, ki v prisotnosti vlage postane brezbarvna. Je brez vonja.\n_START_SECTION_\nUporaba\n_START_PARAGRAPH_\nArzenov trioksid se uporablja v proizvodnji strupov zoper glodavce in \xc5\xbeu\xc5\xbeelke ter pri konzerviranju ko\xc5\xbe in krzna. V steklarstvu se uporablja za bistrenje in razbarvanje steklene taline._NEWLINE_\xc5\xbde v antiki so arzenik uporabljali tudi kot zdravilo pri krvnih obolenjih. Danes ima v Evropi status zdravila sirote (pod za\xc5\xa1\xc4\x8ditenim imenom Trisenox\xc2\xae) ter se rabi za zdravljenje nekaterih vrst levkemij. V majhnih odmerkih namre\xc4\x8d spodbuja eritropoezo. Ponekod po svetu je arzenov trioksid \xc5\xa1e vedno uporabljen kot devitalizacijsko sredstvo pri zdravljenju vnetja zobne pulpe (pulpitis): s pomo\xc4\x8djo le-tega se torej pulpo omrtvin\xc4\x8di za operacijsko odstranitev, poleg tega pa ima tudi antibakterijske u\xc4\x8dinke._NEWLINE_Zelo razred\xc4\x8dene pripravke iz arzenika sre\xc4\x8damo pod nazivom Arsenicum album tudi v homeopatskih pripravkih.\n_START_SECTION_\nToksi\xc4\x8dnost\n_START_PARAGRAPH_\nToksi\xc4\x8dni u\xc4\x8dinki arzenika pri akutni zastrupitvi izvirajo ve\xc4\x8dinoma vezave na celi\xc4\x8dne proteine, ki vsebujejo sulfhidrilne skupine. To inhibira proizvodnjo energije, potrebne za delovanje tkiv ter zmanj\xc5\xa1a tvorbo glutationa, ki je pomemben za razstrupitev arzenika. Glavni tar\xc4\x8dni organi oz. organski sistemi so prebavila, srce, mo\xc5\xbegani in ledvice, posledice pa se ka\xc5\xbeejo tudi na ko\xc5\xbei, kostnem mozgu in obkrajnem \xc5\xbeiv\xc4\x8devju._NEWLINE_Arzenik je mo\xc4\x8dno strupen in dokazano rakotvoren, verjetno pa tudi teratogen. Pri peroralnem zau\xc5\xbeitju so \xc5\xbee odmerki okoli 1\xe2\x80\x942,5 mg/kg lahko smrtni. Akutna zastrupitev, ki se ka\xc5\xbee po pol do nekaj urah, povzro\xc4\x8di hudo drisko in bruhanje. Pridru\xc5\xbeijo je mo\xc4\x8dne bole\xc4\x8dine, sprva v prebavilih, nato pa po navideznem izbolj\xc5\xa1anju \xc5\xa1e v obliki kr\xc4\x8dev v okon\xc4\x8dinah. Nadalje se pojavijo motnje vida, telesna slabotnost se pove\xc4\x8duje, zavest se o\xc5\xbei. Obi\xc4\x8dajno sledi smrt. Pri obdukciji so vidne erozije v velikosti graha v steni \xc5\xbeelodca, kjer so kristali arzenika ostali prilepljeni na sluznico._NEWLINE_Subletalni odmerki povzro\xc4\x8dajo kr\xc4\x8de, te\xc5\xbeave krvo\xc5\xbeilja, vnetje jeter in ledvic ter motnje strjevanja krvi. Na nohtih in laseh se pojavijo bele lise._NEWLINE_Zastrupitev se lahko pojavi tudi pri vdihovanju ali stiku na ko\xc5\xbei. Sprva se pojavi mo\xc4\x8dno dra\xc5\xbeenje dihal oziroma ko\xc5\xbee, kasneje pa tudi nevrolo\xc5\xa1ke motnje.'